Kersboom in Oktober! | Die Vryburger
Ek stap net die ander dag met 'n vriend van my wat graad gevang het se toga en sertifikaat rond in die winkel toe 'n koerant my oog vang wat berig oor Lt.Kol.Dr.Ds.Adv.Prof. Mbuyazi wat vieslik uitgekryt word oor hy 'n dooie maatjie se medaljes geleen het vir 'n funksie! Waar gaan die land heen? Wat is 'n paar medaljes nou tussen vriende? Wie van ons het nie al met 'n dooie ou se matriek-prefek balkie of 'n dooie ou se Stelleland rugbytrui rondgeloop asof ek self die prestasie behaal het nie? So by my kool! Wat maak dit nou saak of dit my laat beter lyk as wat ek is en my dalk aansien gee of 'n bevordering besorg bo iemand wat dit verdien? As daardie ou die werk wou hê kon hy sy eie dooie ou kry om goed by te steel en as die dooie ouens wat hy van weet dan nie soveel prestasies behaal het nie is dit sy problem!
Persoonlik dink ek dat hy beter kon doen. Hy kon daar opgedaag het met 3 Voortrekkerbalkies, 12 Klippies en Cola doppies, 'n halwe tennisbal en 'n Sjefhoed. Dit is nie asof die ou wat hom aangestel het sou agterkom nie! Dié sou hom waarskynlik as generaal aangespreek het. Al mense wat gekla het oor die hele ding is die mense wat nie soveel medaljes kon bymekaar kry nie en gedwing was om die bloedskenkmedalje te dra wat hulle by die skou gekry het toe hulle die SANBS se stalletjie met die biertent verwar het.
Die hele petalje is wel 'n goeie aanduiding daarvan dat die weermag van Azanië, hoewel hulle in 'n oorlog minder sou beteken as selfs die helfte van die Griekwastad se ouetehuis se vroulike inwonertal, tog 'n uitstekende diens sou kon verrig in die afleiding van bulle by rodeos. As ek nou nog een keer hoor dat hulle nutteloos is! Miskien skrik die weermag nou wakker en poleer al drie tenks wat nog oor is vir die volgende mynstaking. Mens kan maar net hoop!
3 thoughts on "Kersboom in Oktober!"
Dr. Herman Meyer October 4, 2012 at 12:56 pm
Ek wil nie kommentaar lewer nie maar eeder lering in verband met die ware Kersfees gee. Daar is natuurlik baie in Christenkringe oor die saak te sê. Die probleem is dat, soos die Here dit stel, "My volk gaan te gronde weens 'n gebrek aan kennis". Paulus skryf ook in die verband in Kolossense 2:20-23 dat tradisie ("insettinge, gebooie en leringe van mense") geen waarde het nie maar strek tot die versadiging van die vlees. Ons Afrikaners hou van tradisie, maar die vraag is; Mag ons tradisie swaarder weeg as die waarheid? Betreffende Kersfees op 25 Desember is dit NIE die geboortedag van Christus ons Verlosser nie. Die Kersfees van 25 Desember is 'n afgodsfees!
In sommige kringe is dit die amptelik verjaardag van die afgod Mitras alias Zeus alias Apollo alias Thor alias satan.
Die 25ste Desember is amptelik deur pous Julius van die Rooms Katolieke Kerk ingestel as geboortedag van Christus. Die waarheid is dat dit 'n leuen is wat al die jare aan ons verkondig is. Christene is deur dié vors, wat sal probeer om tye en wet te verander (Dan.7:25), om die bos gelei. Die dag het geen konnotasie met Christus nie. Dit is net 'n luciferiese set om Christus wie sy opponent is in par met ander afgode te stel en Hom so te degradeer.
Die Fillistyne het par-stelling (1 Sam.2) probeer en agtergekom dat hul afgod Dagon (visgod) nie staande kan bly nie. Daar is geen afgod in hierdie wêreld wat met God vergelyk kan word nie nog minder met Christus.
Baie sal nie met my saamstem oor die 25 ste Desember nie. Hulle sal argumenteer dat dit nie saak maak wanneer Christus gebore is nie net solank ons sy geboorte herdenk. My antwoord op die argument is dat ons moet ophou om dit wat die duiwel opdis te glo en selfs dogmatiese regverdiging vir dit wat ons glo te soek. In die eerste plek sal so 'n geloof die beeld van die dier (satan) verstewig en tweedens steek dit onkunde weg. Eva het die duiwel geglo en van die vrug in Eden geëet en daardeur die hele wêreld in een gemors gedompel. Die duiwel verlei ons so suutjies dat ons dit nie eens agterkom nie. Ons het die Gees van die Here nodig om ons sinne te verlig sodat ons die aanslag van satan kan sien en hom weerstaan.
Die satan voer mense met allerhande fabels en verdigsels om daadeur sy beeld te poets. Hy gebruik dinge soos Kersvader met sy slee en 9 takbokke om afgodery daarmee te bevorder. Daarby voeg hy die kersboom met al sy blinkertjies, dennebolle, liggies, kersies, gelukbringertjies en sterre om die afgodery verder te voer. In werklikheid gaan Kersfees nie oor Christus nie maar oor homself. Die kersboom self het 'n konnotasie met die heilige boomstamme wat God verfoei het. In die blinkertjies vertoon hy die klater-goud waarmee hy mense trek. In die liggies vertoon hy sy valse lig om mense te verlei. In die dennebolle bring hy die fertiliteit en seksualiteit wat met sy aanbidding gepaardgaan na vore. Wat is onder aan die kruisbeeld van die pous? Is dit nie dennebolle nie? Die gelukbringertjies wat so kwistig aan die takke van die kersboom hang is niks anders as 'n set om huisgodjies in te voer nie. Die ster wat boaan die boom geplaas word het niks met die ster van Bethlehem te doen nie maar met die ster van Mendes, 'n stad in antieke Egipte waar die bokram aanbid is.
Baie mense verkondig 'n leuen aan hul kinders aangaande Kersvader. Hulle laat hul kinders glo dat dit hy is wie geskenke op 25 Desember uitdeel. Hulle vertel hulle dat hy heel jaar in die Noorpool aan hul geskenke werk. Die waarheid is dat die goed in Japan of China vervaardig word.
Kom ons vra die vraag; Wie sit in die Noorde? (Jes.14:13). Wie sit bokant die kringe van die aarde? Is sy naam nie God nie? Nou kom satan en hy verkondig dat sy st.Nicolaas (Kersvader) die plek van God inneem. Geen wonder dat Christus die werke van die Nikolaïte haat. En dan is daar predikante wat hulle soos Kersvaders vermom en geskenke uitdeel.
As ons na die seisoen gaan kyk waarin die engele die herders in die veld by hul skape aangetref het dan was dit herfs. As dit Desember was dan is dit winter in die Noordelike halfrond en lê die Libanon en die Hermongebergtes onder sneeu. As ons teruggaan na die profesie van Daniël aangaande sy getalle en die 33 en 'n half jaar van Christus tot op sy kruisiging in berekening bring dan is Hy die einde September begin Oktober tydens die Tabernakelfees gebore.
Johan v R October 6, 2012 at 10:44 pm
Dr Herman, u kennis rakende hierdie kersfees ding is verbasend. Ek is seker daar is min mense op Aarde wat die soort kennis het. Nou so staan my gedagtes rondom die brief wat u hierbo getik het.
Ek wonder of God jou in die hel sal werp as jy nou op die 25ste Desember vir jou seuntjie 'n geskenk gee. Ek wonder of Jesus omgee dat jy weet op watter dag presies Hy in die lewe gebring is om en by 2000 jaar gelede. Ek wonder of Hy omgee dat jy weet of Hy aan 'n paal of 'n kruis vasgeslaan is, en dennebolle en goed wat blink en dalk vir iemand mooi lyk iets met 'n pous te doen het. Kyk voor ek hierdie brief van u gelees het, het ek verseker nie aan die satan gedink op die 25ste Desember nie. Ek het God geprys en dankie gese dat Hy sy enigste seun Aarde toe gestuur het om vir ons sonde te kom sterf. Nou het u die saadjie in my kop geplant dat ek eerder aan die satan moet dink op hierdie dag.
Dit is nou presies soos die kerke oorlog, die politieke oorlog, die bygelowe oorlog ens ens.
Jammer om u teleur te stel Dr, maar ek sal nie my aandag en energie verder mors met hierdie nuttelose snert wat u kwytgeraak het om wat presies vir wie te bewys nie? Ek sal God prys en dank vir al wat ek werd is op die 25ste Desember, en net omdat dit vir my lekker is sal ek Hom sommer loof en prys elke dag wat ek lewe. Voluit! En die ding staan so, ek gaan vir my mense elkeen 'n geskenk koop, net omdat ek hulle liefhet. En die boom… Ek plant sommer een in my tuin. Ek hou van bome.
Moenie u aandag op nuttelose nonsens spandeer nie. Lees u bybel en bid elke dag en dank God ons Vader en Jesus sy seun en die Heilige gees dat u elke dag die son kan sien opkom met Sy seeninge om u elke dag. Dis die satan wat u aandag op snert fokus en van onse Vader aflei. Wees versigtig. Groete
Sweep October 16, 2012 at 1:53 pm
Net om seker te maak almal verstaan, die titel hierbo verwys op grappige wyse na die betrokke weermagmannetjie wat hom met medaljes versier het dat hy soos 'n kersboom lyk. Se maar net…